NOK พุ่งเกือบ 18% แรงสุดในรอบเกือบ 10 เดือน
NOK พุ่งเกือบ 18% แรงสุดในรอบเกือบ 10 เดือน
6 มิ.ย. 2559

ผู้สื่อข่าวรายว่า บริษัท สายการบินนกแอร์ จำกัด (มหาชน) หรือ NOK ณ เวลา 11.16 น. อยู่ที่ระดับ 9.00 บาท บวก 1.35 บาท หรือ 17.65% ด้วยมูลค่าซื้อขาย 158.20 ล้านบาท ราคาหุ้นวิ่งแรงสุดในรอบเกือบ 10 เดือน นับตั้งแต่หุ้นยืนอยู่ที่ระดับ 9 บาท เมื่อวันที่ 11 ส.ค. 58  คาดเก็งกำไรทางเทคนิคขาขึ้นรอบใหม่

ก่อนหน้านี้ บริษัท สายการบินนกแอร์ จำกัด (มหาชน) หรือ NOK ระบุเมื่อวันที่ 16 พ.ค. ว่า บริษัทได้เปิดตัวกลุ่มพันธมิตร “Value Alliance”ซึ่งเป็นการรวมตัวพันธมิตรสายการบินราคาประหยัด 8 สายการบินในภูมิภาคเอเชียแปซิฟิก ประกอบด้วย สายการบินเซบูแปซิฟิก (รวมถึงสายการบิน Cebgo) สายการบินเจจูแอร์ สายการบินไทเกอร์แอร์ สิงคโปร์ สายการบินไทเกอร์แอร์ ออสเตรเลีย สายการบินวานิลลาแอร์ สายการบินสกู๊ต สายการบินนกสกู๊ต และสายการบินนกแอร์
ทั้งนี้ Value Alliance เป็นการร่วมกลุ่มพันธมิตรการบินขนาดใหญ่ที่ครอบคลุมเส้นทางการบิน โดยมีจุดหมายปลายทางมากกว่า 160 แห่งทั่วภูมิภาคเอเชียแปซิฟิก ผ่านระบบสำรองบัตรโดยสารที่พัฒนาโดยบริษัท Air Black Box (ABB) ซึ่งจะเชื่อมโยงเครือข่ายการบิน (Connecting flight) เข้าไว้ด้วยกัน ซึ่งผู้โดยสารสามารถเลือกเที่ยวบินและสำรองบัตรโดยสารได้โดยตรงจากเว็บไซด์ของแต่ละสายการบิน โดยสายการบินแต่ละแห่งยังคงไว้ซึ่งการบริการต่าง ๆ ของตนเองได้อย่างสมบูรณ์ โดยความร่วมมือดังกล่าวจะเป็นแหล่งที่ก่อให้เกิดรายได้เพิ่มขึ้นแก่บริษัทในอนาคต                